Oslo, 19.12.2014

**Fellesinnspill om landbruksutvikling etter 2015**

I forbindelse med at den gjeldende strategien for matsikkerhet i et klimaperspektiv går ut i 2015, ønsker vi - organisasjonene Utviklingsfondet, Spire, CARE, Caritas, FIAN, Digni, ADRA Norge, og Norges Røde Kors - å gi følgende innspill til myndighetenes videre arbeid med matsikkerhet og internasjonal landbruksutvikling. Vi ser fram til en positiv dialog framover.

**Innledning**Vi registrerer med stor glede at den nylige stortingsmeldingen om menneskerettigheter slår fast at den norske strategien for matsikkerhet i et klimaperspektiv skal videreføres (punkt 3.4.6). Manglende matsikkerhet er et så sammensatt og grunnleggende problem at det fortjener et overordnet fokus som en strategi bidrar til. Samtidig bør en revidert strategi utgjøre er et godt utgangspunkt for å sikre at matsikkerhet integreres godt med regjeringens prioriterte utviklingspolitiske områder.

Vi mener videre det er positivt at fattigdomsbekjempelse ifølge statsbudsjettet skal være det overordnede målet for utviklingspolitikken. Omkring 70% av verdens fattige bor på landsbygda og de fleste av disse er avhengige av landbrukssektoren. God landbruksutvikling er derfor essensielt for å sikre en effektiv fattigdomsreduksjon.

I dette innspillet vil vi tydeliggjøre viktigheten av en integrert satsning på matsikkerhet ved å vise hvordan matsikkerhet griper inn i regjeringens seks prioriterte utviklingsområder klima, næringsutvikling, utdanning, helse, kvinner og likestilling, og menneskerettigheter. Vi gir også innspill på hva en revidert strategi bør vektlegge og til prosessen med å utvikle denne.

 **1. Klima**
Småbønder er spesielt sårbare i møte med klimaendringer, men samtidig spiller et bærekraftig jordbruk en positiv rolle i å bekjempe klimaendringer. Klimatilpasning er et hensyn som griper inn i flere sektorer. Vi mener den reviderte strategien fra 2016 bør:

* Se behovet for klimatilpasning i en bred sammenheng med nasjonale matsikkerhets- og klimatilpasningsplaner.
* Fremme ulike former for bærekraftig landbruk som gir lokalt tilpassede løsninger.
* Vise til konkrete positive erfaringer som bidrar til økt produksjon og bedre jordkvalitet.
* Videreføre satsingen på bevaringslandbruk, men tydeligere forklare av hva dette er.
* Nærmere avklare begrepene "bærekraftig landbruk" og "klimasmart landbruk".
* Støtte strategier for tilbakeføring av biologiske ressurser til landbruksproduksjon og øke jordkvalitet og bærekraft i landbruket.

 **2. Næringsutvikling**
Effektiv landbruksutvikling og økt verdiskaping på landsbygda er viktig for å utrydde ekstrem fattigdom. Enhver satsing på næringsutvikling må ta høyde for at bøndene selv er de største investorene i landbruket, og at verdiskapningen derfor må ha disse som utgangspunkt. Investeringer må følge etiske retningslinjer, som et minimum FAOs RAI-prinsipper og andre anbefalinger fra FN. Videre må landbruksutvikling ses i sammenheng med en mer helhetlig rural utvikling som bidrar oppbygning av robuste lokalsamfunn og lokale markeder, infrastruktur, grunnleggende velferdstjenester, arbeidsplasser og sammenhenger mellom rurale og urbane områder. Et forsterket samarbeid med sivilsamfunn og bondeorganisasjoner kan bidra til dette. Å mette en økende befolkning handler om økt produksjon, men også om å motvirke økonomiske, sosiale, politiske og handelsmessige mekanismer og strukturer som forårsaker skjevfordeling og sult. Den reviderte strategien bør:

* Understreke myndigheters ansvar for å investere i infrastruktur og utvikle veiledningstjenester slik at markedsrettede småbønder kan gå fra egenproduksjon til leveranse for lokale, regionale eller internasjonale markeder.
* Understreke vår rolle i å bidra til at bønder organiserer seg, har tilgang til lokalt produsert såkorn og andre innsatsfaktorer.
* Tilrettelegge for at investeringer fra private aktører og offentlige fond som Norfund skal stimulere til økt produksjon hos småbøndene i nærområdet ved å etablere felles markedsmekanismer for å løfte hele regionens produksjon.
* Fremme viktigheten av å bruke tilgjengelig kompetanse i å bygge lokal og bondeeid videreforedling for verdiskapning framfor eksportrettet produksjon av råvarer.
* Fremme markedsadgang, oppbygging av lokale og regionale markeder og forsikrings- og finanssystemer som kan minske bønders risiko og gi dem rimelig tilgang til kapital.
* Stimulere Norfund til å bruke sin eiermakt i finansnæringen i våre samarbeidsland til å etablere tjenester som når bønder, deres kooperativer eller foredlingsbedrifter.
* Ha fokus på inkluderende vekst, hvor bøndene og deres organisasjoner er drivkraften i lokal næringsutvikling.
* Gå klart i mot landran og utbytting av ressurser.

**3. Utdanning**
Fordi man trenger mat for å sikre god læringsevne og konsentrasjon, er matsikkerhet en forutsetning for å oppnå regjeringens mål innen utdanning. Det handler om å sikre de beste forutsetninger for læring, og her er matsikkerhet må derfor ses på som helt grunnleggende. I tillegg til matsikkerhetens generelle betydning for god læringseffekt, mener vi det er behov for en styrking av landbruksutdanningen. Mange unge vil i fremtiden være tilknyttet landbrukssektoren eller ha arbeidsplasser på landsbygden, og det er viktig at de har den nødvendige kunnskapen for å være med å forme en robust landbruksutvikling. Den reviderte strategien bør:

* Tydeliggjøre hvorfor matsikkerhet er viktig for utdanning.
* Fremme opplæring i blant annet ny teknologi, klimasmarte dyrkningsteknikker og entreprenørskap i landbruket.
* Ha et særlig fokus på å sikre ungdom på landsbygden en framtidsrettet utdanning som forbereder dem på å ta aktivt del i utviklingen av sine lokalsamfunn.
* Støtte landbruksutdanningen i våre samarbeidsland for å øke kunnskapsgrunnlaget, sikre nødvendig produksjonsøkninger og en mer bærekraftig matproduksjon.

**4. Helse**Et styrket fokus på matsikkerhet i et ernæringsperspektiv er viktig for å nå målene om helse. Over halvparten av verdens befolkning er negativt påvirket av ulike former for feilernæring ifølge FN. Strategien bør:

* Følge opp International Conference on Nutrition (ICN2).
* Fremme økt samarbeid mellom aktører som jobber innenfor matsikkerhet, landbruk og ernæring.
* Vektlegge viktigheten av et ernæringssensitivt landbruk.
* Søke samarbeid for å øke tilgjengelighet til grunnleggende sanitærtjenester og rent vann for å få ned frekvensen av diare som hindrer næringsopptak hos barn og naturlig fysisk/mental utvikling.

**5. Kvinner og likestilling**Kvinner er en systematisk marginalisert gruppe i mange utviklingsland, og bærer ofte de tyngste byrdene i landbruket. Samtidig vil en bedre likestilling mellom kjønnene ha en svært positiv utviklingseffekt. Kvinnelige bønders rettigheter bør ha et spesielt fokus, da det er store skjevheter mellom kjønnene i landbruket. Kvinner utelukkes ofte fra ny kunnskap og teknologi – også i landbruket – og det må derfor være et spesielt fokus på å sikre opplæring og kunnskap til kvinnelige bønder. Den reviderte strategien bør:

* Tydeliggjøre rettighetsperspektivet som er inkludert i nåværende strategi.
* Inkorporere kjønnsperspektivet i alle prosjekter for landbruksutvikling.
* Fremme kvinners rettigheter til å eie land, kjøpe innsatsmidler, drive handel og være næringsdrivende bønder på lik linje med menn.
* Styrke kvinners posisjon ved å sikre bedre opplæring og tilgang til kunnskap for kvinner, organisering kvinnelige bønder, og danne kvinnelige spare- og lånegrupper.

**6. Menneskerettigheter**Mat er en grunnleggende menneskerett, og å sikre denne retten er helt fundamentalt for å få gode resultater i utviklingsarbeidet fordi mennesker som sulter ikke kan ta en meningsfull del i samfunnet. Fattige småbønder og matprodusenter er en spesielt sårbar gruppe fordi de i svært stor grad påvirkes av utenforliggende faktorer som hindrer at deres rett til mat til oppfylt. Dette kan dreie seg om klimaendringer og ekstremvær som gir uforutsigbare og dårlige avlinger. Det kan også dreie seg om mangel på markedsadgang, store prisvariasjoner og internasjonalt handelsregelverk. Matsikkerhetsstrategien bør anerkjenne at handel med mat skiller seg fra handel med andre varer. Vi mener det er svært positivt at Stortingsmeldingen om menneskerettigheter vektlegger en rettighetsbasert tilnæring i arbeidet med matsikkerhet. Selv om man som meldingen nevner må styrke bøndenes mulighet til å øke sin produksjon, er det samtidig viktig å være bevisst de ytterliggående faktorene som truer matsikkerheten. Den reviderte strategien bør:

* Vise sammenhengene og synergiene mellom arbeid for matsikkerhet og menneskerettigheter
* Understreke viktigheten av en samstemt norsk utviklingspolitikk for retten til mat.
* Tydeliggjøre ansvaret ulike aktører (lokale og nasjonale myndigheter, investorer, internasjonale reguleringer) har for å sikre retten til mat.
* Fremme det enkelte land sine muligheter og kapasitet til å føre en nasjonal politikk som sikrer befolkningen tilgang til mat.
* Arbeide for at norsk og internasjonal handelspolitikk ikke truer fattige menneskers rett til mat.
* Videreføre støtten til og øke lokale innkjøp fra organisasjoner som World Food Program (WFP) slik at produksjonskapasitet regionalt stimuleres og logistikk etableres for å utvikle regionale markeder når krisen er over.

**Innspill til videre prosess og revidert strategi fra 2016**Vi ønsker et tett samarbeid og en konstruktiv dialog med norske myndigheter i utforming av den reviderte strategien. Den bør utvikles gjennom en inkluderende prosess med jevnlige møtepunkter der både samarbeidsorganisasjoner i utviklingsland, norske organisasjoner og akademiske institusjoner får anledning til å delta i prosessen. Dette arbeidet bør starte tidlig i 2015.

Videre er det viktig at norske aktører har et forum til å diskutere og utveksle erfaringer fra ulike tilnærminger og metoder for bærekraftig landbruk og utviklingsprosjekter. Dette vil styrke arbeidet for matsikkerhet og landbruksutvikling. Det bør åpnes for en produktiv diskusjon om hvilke metoder som fungerer forskjellige steder. Initiativer som landbruksfaglig bistandsforum bør derfor oppmuntres og videreutvikles.

Implementeringen av den gjeldende strategien har for oss framstått som noe uklar. Mange norske sivilsamfunnsorganisasjoner gjør arbeid som i stor grad bidrar til å oppnå strategiens mål, men vi mangler mekanismer for samkjøring, koordinering, og rapportering som en revidert strategi bør inneholde. Dessuten etterlyser vi friske midler til organisasjonene. Den reviderte strategien bør gi mer klarhet i hvordan sivilsamfunnet skal involveres og hvordan vi kan bidra. I det enkelte land bør det være en bedre koordinering mellom ambassadene, norske sivilsamfunnsorganisasjoner og UD. Ambassadene bør arbeide for å samordne innsatsen som gjøres gjennom bilaterale kanaler, sivilsamfunn og multilaterale kanaler. Det bør også arbeides for en bedre kommunikasjon mellom Norfund og sivilsamfunn når man opererer på samme sted. Dette kan være med å skape gode synergier mellom de ulike norske aktørene.

Avslutningsvis mener vi at de viktigste hovedlinjene fra den gjeldende strategien bør videreføres: Et tydelig fokus på fattigdomsreduksjon, småskala bønders behov for produktivitetsøkning, miljømessig bærekraftig landbruk, klimatilpasning, rurale arbeidsplasser, verdiskapning, og bedre organiserte bønder som øker deres evne til omstilling og deltakelse i markedet.